Justament, les sales escaldenques han acollit aquest matí la presentació de la cinta, definit com a "un drama tens, escrit en català i castellà". La seva protagonista és la Violeta, una psiquiatra que rep una visita inesperada a la seva consulta: la de la Rita, la dona del Jan, que va ser el seu amor d'adolescència.
Durall, guanyador del Gaudí l'any 2017 per 'Alcaldessa', ha comptat també amb la participació d'Alex Brendemühl i Verónica Echegui
Riera, que s'ha fet coneguda els darrers anys gràcies al seu paper a 'Les de l'hoquei', la sèrie de TV3 centrada en un equip femení d'aquest esport, és l'encarregada d'interpretar la protagonista, justament, durant els seus anys de joventut. Li fa la rèplica, com a Jan, l'actor Josh Climent.
"És una pel·lícula tan complexa i tan senzilla com les passions humanes, la culpa, el perdó, l'oblit, la necessitat de ser vistos i compresos i que ens representa com a éssers únics", ha explicat l'actriu andorrana, que també ha tingut paraules d'elogi vers el director del film: "Va ser molt agradable perquè vam tenir un temps previ per a treballar amb ell, per parlar sobre els personatges, per assajar, un treball previ de com eren en la seva etapa jove i ens va donar molt espai a l'hora d'estar rodant com per poder aportar molt com a actors que creen els personatges".
La presència de la intèrpret andorrana ha estat aprofitada pels cinemes Illa per fer una preestrena especial aquest vespre. A banda de la projecció del film, amb Riera entre el públic, posteriorment es farà un cinefòrum amb l'actriu responent les preguntes dels espectadors. El gerent de l'empresa, Jordi Torres, ha expressat la satisfacció per poder fer la preestrena i ha avançat que, inicialment, la pel·lícula estarà una setmana a la cartellera.
'L'ofrena' és el darrer treball de Durall, fundador de la productora Nanouk Films. El 2017, va guanyar el Gaudí al millor documental per 'Alcaldessa', que feia un seguiment a Ada Colau.